(10)

Wara l-Artikolu 57, għandu jiddaħħal il-Kapitolu VIa li ġej: “KAPITOLU VIa ĦAŻNA PRIVATA GĦAS-SENA TAS-SUQ 2007/2008 Artikolu 57a Proċedura ta’ tressiq ta’ offerti Sabiex tkun determinata l-għajnuna li għandha tingħata biex jitwettqu kuntratti għall-ħażna privata ta’ zokkor abjad, il-Kummissjoni tista’, skond il-proċedura stabbilita fl-Artikolu 39(2) tar-Regolament (KE) Nru 318/2006, tiftaħ proċedura għal tressiq ta’ offerti għal perjodu limitat permezz tar-Regolament tal-Kummissjoni, iżjed ’il quddiem magħruf bħala “Regolament li jiftaħ proċedura għal tressiq ta’ offerti”. Artikolu 57b Ftuħ tal-proċedura għal tressiq ta’ offerti 1. Ir-Regolament li jiftaħ proċedura għal tressiq ta’ offerti jista’ jkun adottat sal-31 ta’ Lulju 2008. 2. Il-ftuħ tal-proċedura għal tressiq ta’ offerti jista’ jkun deċiż għaz-zokkor maħżun jew li għandu jkun maħżun meta jkunu sodisfatti l-kundizzjonijiet li ġejjin: (a) il-prezz medju tal-Komunità għal zokkor abjad irreġistrat fis-sistema ta’ rappurtar tal-prezzijiet ikun taħt it-85 % tal-prezz ta’ referenza u; (b) il-prezzijiet medji rreġistrati għal zokkor abjad x’aktarx li jkunu se jibqgħu f’dak il-livell jew taħtu fuq il-bażi tas-sitwazzjoni tas-suq, meta jitqiesu l-effetti mistennija tal-mekkaniżmu ta’ ġestjoni tas-suq u notevolment l-irtirar. 3. Il-ftuħ tal-proċedura għal tressiq ta’ offerti jista’ jkun limitat għal zokkor maħżun jew li għandu jkun maħżun minn manufatturi taz-zokkor approvati fi Stat Membru meta jkunu sodisfatti l-kundizzjonijiet li ġejjin: (a) il-prezz medju tal-Komunità għal zokkor abjad irreġistrat fis-sistema tar-rappurtar tal-prezzijiet ikun taħt il-prezz ta’ referenza u; (b) fl-Istat Membru kkonċernat, il-prezz medju għal zokkor abjad irreġistrat fis-sistema ta’ rappurtar tal-prezzijiet ikun taħt it-80 % tal-prezz ta’ referenza. 4. Ir-Regolament li jiftaħ il-proċedura għal tressiq ta’ offerti għandu jikkontjeni l-informazzjoni li ġejja: (a) il-perjodu kopert mill-offerta (“il-perjodu għat-tressiq ta’ offerti”) u s-subperjodi differenti meta jistgħu ikunu ppreżentati l-offerti; (b) il-ħin ta’ ftuħ u għeluq li fih jistgħu jkunu ppreżentati l-offerti; (c) fil-każ fejn japplika l-paragrafu 3, l-Istati Membri fejn hu maħżun jew fejn ser ikun maħżun iz-zokkor; (d) il-kwantità globali, possibilment għal kull Stat Membru jekk japplika l-paragrafu 3, koperta mill-proċedura għal tressiq ta’ offerti, jekk applikabbli; (e) il-perjodu ta’ ħażna f’konformità ma’ l-Artikolu 57j; (f) il-kwantità minima li għaliha għandha tipprovdi kull offerta; (g) l-ammont ta’ garanzija għal kull unità; (h) l-awtorità kompetenti ta’ Stati Membri li lilha għandhom jintbagħtu offerti. 5. Stediniet għal offerti għal perjodu limitat jistgħu jingħalqu qabel l-aħħar tal-perjodu għal tressiq ta’ offerti skond il-proċedura stabbilita fl-Artikolu 39(2) tar-Regolament (KE) Nru 318/2006. Artikolu 57c Rekwiżiti taz-zokkor Zokkor li għalih hija ppreżentata offerta għandu jkun: (a) zokkor abjad f’forma kristallizzata bl-ingrossa u/jew f’boroż kbar (800 kg jew iktar) u/jew f’boroz ta’ 50 kg; (b) prodott fi kwota tul is-sena tas-suq li fiha ssir l-offerta bl-esklużjoni ta’ zokkor abjad irtirat, miġjub ’il quddiem jew maħżun f’intervent pubbliku; (c) ta’ kwalità tajba u ġusta għal tqegħid fis-suq, liberu, b’kontenut ta’ ilma li ma jaqbiżx 0,06 %. Artikolu 57d Tressiq ta’ offerti 1. L-offerti għandhom ikunu ppreżentati minn manufatturi taz-zokkor approvati msemmija fil-punt a) ta’ l-Artikolu 7(1), stabbiliti u rreġistrati għal skopijiet ta’ VAT fil-Komunità. 2. Kull offerta għandha tkun ippreżentata lill-awtorità kompetenti ta’ l-Istat Membru fejn tkun ser isseħħ il-ħażna taz-zokkor. Meta l-ftuħ tal-proċedura għal tressiq ta’ offerti huwa limitat għal Stat Membru wieħed jew diversi Stati Membri skond l-Artikolu 57b(3), offerti għandhom ikunu ppreżentati biss f’dawk l-Istati Membri. 3. Offerti jistgħu ikunu ppreżentati permezz ta’ mezzi elettroniċi, bl-użu tal-metodu magħmul disponibbli għall-operaturi mill-Istat Membru kkonċernat. L-awtoritajiet kompetenti ta’ l-Istati Membri jistgħu jeħtieġu li l-offerti elettroniċi jkollhom magħhom firma elettronika bil-quddiem fis-sens ta’ l-Artikolu 2, il-punt (2) tad-Direttiva 1999/93/KE tal-Parlament Ewropew u tal-Kunsill (*****). Fil-każijiet l-oħra kollha, l-awtoritajiet kompetenti għandhom jeħtieġu firma elettronika li toffri assigurazzjonijiet ekwivalenti fir-rigward tal-funzjonalitajiet attribwiti għal firma billi jkunu applikati l-istess regoli u kundizzjonijiet bħal dawk definiti fid-dispożizzjonijiet tal-Kummissjoni dwar dokumenti elettroniċi u diġitizzati, stabbiliti mid-Deċiżjoni tal-Kummissjoni 2004/563/KE, Euratom (******), u fir-regoli ta’ implimentazzjoni tagħha. 4. Offerta għandha tkun valida jekk ikunu sodisfatti dawn il-kundizzjonijiet li ġejjin: (a) tindika referenza għar-Regolament li jiftaħ il-proċedura għat-tressiq ta’ offerti u d-data ta’ skadenza għas-subperjodu ta’ preżentazzjoni ta’ l-offerti; (b) tindika d-dejta ta’ identifikazzjoni ta’ l-offerent: l-isem, l-indirizz u n-numru ta’ reġistrazzjoni tal-VAT; (c) tindika l-kwantità koperta mill-offerta; (d) tindika l-ammont ta’ għajnuna offerta kuljum u għal kull tunnellata metrika f’ewro u f’ċenteżmi; (e) l-offerent ikun ippreżenta garanzija qabel l-aħħar tas-subperjodu ta’ preżentazzjoni, skond id-dispożizzjonijiet tat-Titolu III tar-Regolament (KE) Nru 2220/85, u jkun ipprovda prova ta’ dan fl-istess perjodu; (f) ma tinkludi ebda kundizzjoni introdotta mill-offerent ħlief dawk imsemmija f’dan ir-Regolament u fir-Regolament li jiftaħ il-proċedura għat-tressiq ta’ offerti; (g) hija ppreżentata fil-lingwa uffiċjali, jew f’waħda mil-lingwi uffiċjali ta’ l-Istat Membru li fih hija ppreżentata l-offerta. 5. L-offerti m’għandhomx ikunu rtirati jew emendati wara li jkunu ppreżentati. 6. Il-manufatturi taz-zokkor approvat li jippreżenta offerta jitqies li jkun konxju mid-dispożizzjonijiet applikabbli taħt il-proċedura għal tressiq ta’ l-offerti u li jkun aċċettahom. Artikolu 57e Kontroll ta’ l-offerti 1. L-awtoritajiet kompetenti ta’ l-Istati Membri għandhom jikkontrollaw l-offerti fuq il-bażi tal-karatteristiċi msemmija fl-Artikolu 57d(4). Għandhom jiddeċiedu dwar il-validità ta’ offerti. 2. Persuni awtorizzati biex jirċievu u jikkontrollaw l-offerti għandhom ikunu taħt obbligu li ma jiżvelaw ebda dettallji dwarhom lil xi persuna mhux awtorizzata. 3. Fil-każ ta’ offerta invalida l-awtoritajiet kompetenti ta’ l-Istati Membri għandhom jinfurmaw b’dan lill-offerent. Artikolu 57f Notifika ta’ l-offerti lill-Kummissjoni 1. L-offerti validi kollha għandhom ikunu notifikati lill-Kummissjoni mill-awtoritajiet kompetenti ta’ l-Istati Membri. 2. In-notifiki m’għandhomx jinkludu d-dejta msemmija fl-Artikolu 57d(4)(b). 3. In-notifiki għandhom isiru b’mezzi elettroniċi, bl-użu tal-metodu indikat lill-Istati Membri mill-Kummissjoni, f’perjodu speċifiku ffissat mir-Regolament tal-Kummissjoni li jiftaħ il-proċedura għal tressiq ta’ offerti. Il-forma u l-kontenut tan-notifiki għandhom ikunu definiti fuq il-bażi ta’ mudelli magħmula disponibbli mill-Kummissjoni lill-Istati Membri. 4. Dikjarazzjonijiet vojta għandhom ikunu notifikati lill-Kummissjoni mill-Istati Membri fi żmien id-data ta’ għeluq imsemmija fil-paragrafu 3. Artikolu 57g Deċiżjoni fuq il-bażi ta’ l-offerti 1. Fuq il-bażi ta’ l-offerti notifikati skond l-Artikolu 57f(3), il-Kummissjoni tiddeċiedi skond il-proċedura stabbilita fl-Artikolu 39(2) tar-Regolament (KE) Nru 318/2006: (a) li ma tiffissax ammont massimu ta’ l-għajnuna, jew (b) li tiffissa ammont massimu ta’ l-għajnuna. 2. Fil-każ ta’ offerti ppreżentati fil-livell ta’ l-għajnuna massima, jekk ikun applikabbli l-Artikolu 57b(4)(d), koeffiċjent applikabbli għall-għoti tal-kwantitajiet offerti għandu jkun iffissat mill-Kummissjoni. B’deroga mill-Artikolu 57d(5), l-offerent li għalih japplika dan il-koeffiċjent jista’ jiddeċiedi li jirtira l-offerta tiegħu. 3. Id-deċiżjoni dwar l-għajnuna għal ħażna privata għandha tkun ippubblikata fil-Ġurnal Uffiċjali ta’ l-Unjoni Ewropea. Artikolu 57h Deċiżjonijiet individwali dwar offerti 1. Meta jkun iffissat ammont massimu ta’ l-għajnuna skond l-Artikolu 57g(1)(b), l-awtoritajiet kompetenti ta’ l-Istati Membri għandhom jaċċettaw offerti notifikati skond l-Artikolu 57f li huma ugwali għal jew inqas mill-ammont massimu mingħajr preġudizzju għall-Artikolu 57g(2). L-offerti l-oħrajn kollha għandhom ikunu rifjutati. 2. Meta ma jkun iffissat ebda ammont massimu, l-offerti kollha għandhom ikunu rifjutati. 3. L-awtoritajiet kompetenti ta’ l-Istati Membri għandhom jadottaw deċiżjonijiet imsemmija fil-paragrafi 1 u 2 wara l-pubblikazzjoni tad-deċiżjoni tal-Kummissjoni dwar għajnuna msemmija fl-Artikolu 57g(1) u jinnotifikaw lill-offerenti bir-riżultat tal-parteċipazzjoni tagħhom sad-data ta’ l-għeluq ta’ tliet ijiem xogħol wara l-pubblikazzjoni. 4. Id-drittijiet u l-obbligi ta’ l-offerent li jirnexxi m’għandhomx ikunu trasferibbli. Artikolu 57i Informazzjoni relatata għall-post tal-ħażna Fi żmien 5 ijiem xogħol wara l-irċevuta tan-notifika mill-Istat Membru, l-offerent li jirnexxi għandu jibgħat lill-awtorità kompetenti ta’ l-Istat Membru: (a) l-indirizz tal-post jew tal-postijiet tal-ħażna u għal kull post tal-ħażna il-lok preċiż tas-sajlows jew tal-lottijiet bil-kwantitajiet korrispondenti; (b) wieħed minn dawn li ġejjin: (i) konferma li l-kwantitajiet koperti mill-offerta diġà qegħdin fil-post tal-ħażna f’konformità mal-kundizzjonijiet imsemmija fl-Artikolu 57k, jew (ii) id-data ta’ dħul fil-maħżen ta’ kull wieħed mil-lottijiet li għadu mhuwiex fil-post u l-kwadru ta’ żmien neċessarju biex il-kwantità kontrattwali tikkonforma mal-kundizzjonijiet imsemmija fl-Artikolu 57k. L-offerent li jirnexxi għandu jindika għal kull lott li jidħol fil-post tal-ħażna, il-kwantità u l-lok preċiż. Artikolu 57j Speċifikazzjoni tal-kuntratti u tal-perjodu tal-ħażna 1. Wara li tintbagħat l-informazzjoni kollha msemmija fl-Artikolu 57i, l-awtorità kompetenti ta’ l-Istat Membru għandha tinnotifika lill-offerent li jirnexxi li l-informazzjoni kollha neċessarja kienet ipprovduta u li minn dak il-mument il-kuntratt jitqies bħala konkluż. 2. Il-kuntratt għandu jinkludi d-dispożizzjonijiet tal-Kapitolu preżenti, tar-Regolament li jiftaħ il-proċedura għat-tressiq ta’ l-offerti, tas-sejħa għall-offerti u ta’ l-informazzjoni msemmija fl-Artikolu 57i. 3. Id-data ta’ konklużjoni tal-kuntratt għandha tkun dik li fiha l-awtorità kompetenti ta’ l-Istat Membru tinnotifika lill-parti kontraenti skond il-paragrafu 1. 4. Għaz-zokkor li jkun diġà tqiegħed fil-maħżen, il-perjodu ta’ ħażna kontrattwali għandu jibda fil-jum wara d-data ta’ konklużjoni tal-kuntratt. Fil-każ taz-zokkor li jkun għadu mhux maħżun, il-perjodu ta’ ħażna kontrattwali għandu jibda fil-jum wara dak li fih il-kwantità kontrattwali sħiħa tkun inħażnet. 5. L-aħħar jum tal-perjodu ta’ ħażna kontrattwali għandu jkun il-31 ta’ Ottubru 2008, soġġett għall-Artikolu 57m. Artikolu 57k Obbligi fuq il-parti kontraenti Kuntratti għandhom għall-inqas jimponu l-obbligi li ġejjin fuq il-parti kontraenti: (a) li l-kwantità kontrattwali titqiegħed u tinżamm fil-ħażna, tul il-perjodu ta’ ħażna kontrattwali, b’riskju u bi spiża proprja, f’kundizzjonijiet li jiżguraw li jinżammu r-rekwiżiti taz-zokkor imsemmija fl-Artikolu 57c, mingħajr ma l-prodotti maħżuna jkunu sostitwiti jew ikunu trasferiti għal post ieħor tal-ħażna; madankollu, f’każijiet barra min-normal u fuq talba motivata kif dovut, l-awtorità kompetenti tista’ tawtorizza t-trasferiment lejn post ieħor tal-prodotti maħżuna; (b) li jinżammu d-dokumenti ta’ l-ippeżar stabbiliti fil-ħin ta’ dħul fil-post tal-ħażna; (c) li l-prodotti maħżuna jkunu identifikabbli faċilment u individwalment. Kull unità maħżuna individwalment għandha tkun immarkata sabiex in-numru tal-kuntratt, il-prodott u l-piż ikunu jidhru; (d) li l-awtorità kompetenti titħalla tikkontrolla fi kwalunkwe ħin li l-obbligi kollha stabbiliti fil-kuntratt qegħdin ikunu osservati. Artikolu 57l Garanziji 1. Il-garanzija ppreżentata skond l-Artikolu 57d(4)(e) fis-sens ta’ l-Artikolu 20(2) tar-Regolament (KEE) Nru 2220/85 għandha tiżgura, b’mod partikolari: (a) li offerta ma tkunx irtirata; (b) li tintbagħat l-informazzjoni msemmija fl-Artikolu 57i għall-konklużjoni tal-kuntratt; (c) li l-kwantità kontrattwali tinżamm maħżuna għall-perjodu tal-ħażna taħt il-kundizzjonijiet imsemmija fl-Artikolu 57k. 2. Il-garanziji għandhom ikunu rilaxxati immedjatament meta l-offerti jkunu invalidi, ma jirnexxux jew huma rtirati f’konformità ma’ l-Artikolu 57g(2). 3. Għandhom ikunu rilaxxati garanziji fir-rigward ta’ kwantitajiet li għalihom ikunu sodisfatti l-obbligi skond l-Artikolu 57o(2). Artikolu 57m Tqassir tat-terminu tal-kuntratti Fuq il-bażi ta’ żviluppi fis-suq taz-zokkor, il-Kummissjoni tista’, skond il-proċedura stabbilita fl-Artikolu 39(2) tar-Regolament (KE) Nru 318/2006, tippermetti lill-parti kontraenti biex tiddisponi miz-zokkor taħt kuntratt qabel it-tmiem tal-perjodu ta’ ħażna kontrattwali. Artikolu 57n Ħlas bil-quddiem Wara 60 jum ta’ ħażna, jista’ jsir ħlas wieħed ta’ l-għajnuna bil-quddiem, fuq it-talba tal-parti kontraenti, sakemm din tippreżenta garanzija ugwali għall-ħlas bil-quddiem biż-żieda ta’ 10 %. F’dan il-każ, il-garanzija msemmija fl-Artikolu 57l għandha tkun rilaxxata. Il-ħlas bil-quddiem m’għandux jaqbeż l-ammont ta’ għajnuna li jikkorrispondi għal perjodu ta’ ħażna ta’ tliet xhur. Il-garanzija msemmija fl-ewwel subparagrafu għandha tkun rilaxxata hekk kif il-bilanċ ta’ l-għajnuna jitħallas. Artikolu 57o Ħlas ta’ għajnuna 1. L-għajnuna, jew meta jkun ingħata avvanz taħt l-Artikolu 57n, il-bilanċ ta’ l-għajnuna għandhom jitħallsu fuq il-bażi ta’ applikazzjoni għal ħlas u biss meta l-obbligi tal-kuntratt ikunu sodisfatti. Il-ħlas ta’ l-għajnuna, jew tal-bilanċ ta’ l-għajnuna, għandu jsir wara l-kontroll finali u fi żmien 120 jum wara dak meta tkun ġiet ippreżentata applikazzjoni għall-ħlas ta’ għajnuna. 2. Ir-rekwiżiti li jirrelataw għall-kwantità kontrattwali għandhom jitqiesu bħala sodisfatti biss meta l-kwantità hija verifikata kif speċifikat fl-Artikolu 57p(5). Madankollu Stati Membri jistgħu jiddeċiedu li r-rekwiżiti li jirrelataw għall-kwantità kontrattwali huma meqjusa bħala sodisfatti fuq il-bażi ta’ marġini ta’ tolleranza li m’għandhiex teċċedi 1 % tal-kwantità kontrattwali. Jekk il-kwantità infatti maħżuna tul il-perjodu ta’ ħażna kontrattwali tkun inqas mill-kwantità kontrattwali, b’kont meħud tal-marġini possibbli ta’ tolleranza, iżda mhux inqas minn 80 % tal-kwantità kontrattwali, l-għajnuna għall-kwantità infatti maħżuna għandha titnaqqas bin-nofs. Jekk il-kwantità infatti maħżuna tul il-perjodu ta’ ħażna kontrattwali tkun inqas minn 80 % tal-kwantità taħt kuntratt, ebda għajnuna ma għandha titħallas. Artikolu 57p Kontroll 1. Fi żmien 30 jum mid-data ta’ konklużjoni tal-kuntratt, l-awtorità kompetenti fl-Istat Membru għandha twettaq kontroll inizjali, u b’mod partikolari: (a) tidentifika s-sajlows jew il-lottijiet ta’ ħażna; (b) tivverifika l-piż tal-prodotti maħżuna fuq il-bażi tad-dokumenti ta’ l-ippeżar u l-ħażniet u l-kontijiet finanzjarji u meta possibbli b’kontroll fiżiku permezz ta’ l-ippeżar tal-kampjuni. Il-kampjun ikkonċernat għandu jkun rappreżentattiv u għandu jikkorrispondi għall-inqas għal 5 % tal-kwantità totali; (c) tieħu kampjun rappreżentattiv tal-kwantità kontrattwali li għandu jkun analizzat malajr kemm jista’ jkun sabiex ikun żgurat li z-zokkor jikkorrispondi għalr-rekwiżiti imsemmija fl-Artikolu 57c. 2. Jekk l-analiżi tikkonferma li z-zokkor ma jikkorrispondix għar-rekwiżiti msemmija fl-Artikolu 57c, il-kwantità sħiħa koperta mill-kuntratt għandha tkun rifjutata u l-garanzija msemmija fl-Artikolu 57d(4) e) għandha tintilef. 3. Meta l-Istat Membru jkun jista’ joffri raġunijiet ġustifikati kif dovut, il-limitu stabbilit fl-ewwel subparagrafu tal-paragrafu 1 jista’ jkun estiż bi 15-il jum. 4. L-awtorità inkarigata bit-twettiq tal-kontrolli għandha: (a) jew tissiġilla l-prodotti skond il-kuntratt, il-lott tal-ħażna jew kwantità iżgħar fil-ħin tal-kontroll inizjali; (b) jew tagħmel kontroll mhux avżat biex tiżgura li l-kwantità kontrattwali hija infatti preżenti fil-post tal-ħażna. Il-kontroll għandu jkun ibbażat fuq ħażniet u kontijiet finanzjarji u meta possibbli b’kontroll fiżiku permezz ta’ ppeżar tal-kampjuni. Il-kampjun ikkonċernat għandu jkun rappreżentattiv u għandu jikkorrispondi għall-inqas għal 5 % tal-kwantità totali. 5. Tul ix-xahar finali tal-perjodu tal-ħażna, l-awtorità inkarigata bil-kontroll għandha twettaq kontroll finali biex tiżgura li l-kwantità kontrattwali hija infatti preżenti fil-post tal-ħażna permezz ta’ kontroll mhux avżat f’konformità mal-paragrafu 4(b). 6. Fil-każ ta’ irregolaritajiet sinifikanti li jeffettwaw għall-inqas 5 % tal-kwantitajiet ta’ prodotti koperti minn kuntratt singolu soġġetti għall-kontroll, il-verifika għandha tkun estiża għal kampjun ikbar li għandu jkun determinat mill-awtorità responsabbli għall-kontrolli. Artikolu 57q Rapporti fuq il-kontrolli Għandu jitfassal rapport fuq il-kontrolli mwettqa skond l-Artikolu 57p, li jispeċifika: (a) id-data u l-ħin tal-bidu tal-kontroll; (b) it-tul tiegħu; (c) l-operazzjonijiet imwettqa, b’mod partikolari, id-dettallji ta’ u r-referenzi għad-dokumenti u għall-prodotti kkontrollati; (d) ir-riżultati u l-konklużjonijiet. Ir-rapport għandu jkun iffirmat mill-ispettur responsabbli u kontrofirmat mill-parti kontraenti jew, skond il-każ, mill-persuna responsabbli għall-ħażna, u għandu jkun inkluż fil-fajl tal-ħlas. Artikolu 57r Sanzjonijiet 1. Meta jinstab li dokument ippreżentat minn offerent għall-attribuzzjoni tad-drittijiet li jirriżultaw minn dan il-Kapitolu jipprovdi għal informazzjoni skorretta u meta l-informazzjoni skorretta kkonċernata hija deċiżiva għall-attribuzzjoni ta’ dak id-dritt, l-awtoritajiet kompetenti ta’ l-Istat Membru għandhom jeskludu lill-offerent milli jipparteċipa fil-proċedura għat-tressiq ta’ offerti għall-għoti ta’ għajnuna għall-ħażna privata taz-zokkor, għal perjodu ta’ sena mid-data meta tkun ittieħdet deċiżjoni finali amministrattiva li tistabbilixxi li tkun saret irregolarità. 2. Il-paragrafu 1 m’għandux japplika jekk l-applikant jipprova, għas-sodisfazzjon ta’ l-awtoritajiet kompetenti li s-sitwazzjoni msemmija fil-paragrafu 1 mhijiex dovuta għan-negliġenza kbira tiegħu jew li hija dovuta għal force majeure jew għal żball ovvju. 3. Stati Membri għandhom jinfurmaw lill-Kummissjoni bil-każijiet ta’ applikazzjoni tal-paragrafu 1. Il-Kummissjoni għandha żżomm l-informazzjoni disponibbli għall-Istati Membri l-oħra. Artikolu 57s Komunikazzjoni lill-Kummissjoni L-Istati Membri għandhom jinnotifikaw lill-Kummissjoni bil-kwantitajiet ta’ zokkor li għalihom kienu aċċettati offerti skond l-Artikolu 57h(1) u: (a) li dwarhom ma kien konkluż l-ebda kuntratt sussegwentement, jew; (b) li dwarhom kienu konklużi kuntratti sussegwentement, li iżda kellhom ikunu kkanċellati minħabba nuqqas ta’ konformità ma’ l-obbligi kontrattwali; (c) li huma rilaxxati minn obbligi kontrattwali wara deċiżjoni tal-Kummissjoni skond l-Artikolu 57m. In-notifiki msemmija fl-ewwel subparagrafu għandhom jispeċifikaw is-subperjodu tal-proċedura għal tressiq ta’ offerti kkonċernata u għandhom iseħħu kmieni kemm jista’ jkun u mhux iktar tard mill-10 jum tax-xahar wara x-xahar ikkonċernat. Il-forma u l-kontenut tan-notifiki għandhom ikunu definiti fuq il-bażi ta’ mudelli magħmula disponibbli mill-Kummissjoni lill-Istati Membri. (*****) ĠU L 13, 19.1.2000, p. 12." (******) ĠUJ L 251, 27.7.2004, p. 9. Edizzjoni Speċjali bil-Malti ĠU L 267M, 12.10.2005, p. 72.”"